سێشەممە, 14 أغس 2018 – 19:57 ڕۆژنیوز – سلێمانی
ئێوارەی ئەمڕۆ، لە هۆتێل های کریست لە شاری سلێمانی، کۆمەڵەی ڕێکخراوە مەدەنییەکان کۆنگرەیەکی ڕۆژنامەنووسیان لەسەر ئەنجامی سەردانەکانیان بۆ لای لایەنەکانە ناڕازییەکان لە ئەنجامی هەڵبژاردن ڕێکخست و نەخشە ڕێگایەکیشیان خستەڕوو.
یەعقوب کاکل، نوێنەری ڕێکخراوەکان لە کۆنگرە ڕۆژنامەنووسییەکەدا وتی: لە سەردان و کۆبوونەوەکانامندا، بە لایەنە ناڕازییەکانی ئەنجامی هەڵبژاردنەکانمان وتووە، کە ئەگەر بەشداری هەڵبژاردن ناکەن و پێیانوایە وەک هەڵبژاردنی ڕابردوو تەزویرات دەکرێت، ئەوا بایکۆت گشتی بکەن، ئەگەریش بەشداریی هەڵبژاردن دەکەن، ئەوە یەک هەڵوێستبن و بەرەیەکی سیاسیی پێکبهێنن.
ئەو ڕێکخراو و کەسایەتییانە ماوەی مانگێک سەردانی سەرجەم پارێزگاکانی هەرێمی کوردستانیان کردووە و سەردانی لایەنە ناڕازییەکان و زۆربەی چین و توێژەکانیان کردووە و داوایان لێکردوون، کە بە کاری سیایی و مێژووی خۆیان هەستن و بە یەک لیست بەشداری هەڵبژاردنەکان بکەن.
ئەو ڕێکخراوانە نەخشەڕێگاکەی خۆشیان خستەڕوو، کە ئاراستەی لایەنەکانیان کردووە و تیایدا هاتوو:
یەکەم: سازدانی دیدارێک لەسەر ئاستی باڵا بۆ هەمووحزبە ناڕازییەکان.
دووەم: بەرەیەکی هاوبەش دروستبکەن.
سێیەم: بۆردێکی هاوبەش لە کۆی کەسایەتی، ڕۆشنبیران، سیاسی و کەسایەتییە ئایینییەکان دروستبکرێت.
چوارەم: لە نێوان سەرکردەی ئەو هێزە ناڕازییانە پەیماننامەیەک ئیمزا بکرێت، ناوەڕۆکەکەشی بۆ خەڵک و ڕایگشتی ناوخۆیی و دەرەوەی ئاشکرابکرێت.
پێنجەم: ئامادەکردنی شاندی هاوبەش و باوەڕپێکراو بۆ دانووستاندن لەگەڵ حزبەکان و واژۆکردنی سەرکردەی ئەو حزبانە.
بەوتەی یەعقوب کاکل، بە لایەنەکانیان وتووە، کە ئەگەر نەخشەڕێگاکە جێبەجێنەکرێت، ئەوا هەڵوێستی جدیان دەبێت و فشار دەخەنە سەر لایەنەکان، چونکە بەوتەی خۆی: هیچ خاڵێکی نەکردەیی تێدا نییە، وەڵامی لایەنەکانیش بە خۆشحاڵییەوە هەموویان کۆدەنگن لە کارکردن پێکەوە و ناڕازین لە دۆخەکە.
ب.ل